text: Sønderjyske henter stærk svensk back i Frederikshavn
  02 august 2016 kl. 04.49
  Den 25-årige svensker Niclas Edman bliver sæsonens syvende og sidste udlænding i Sønderjyskes Ishockeys trup.
  Den tidligere Frederikshavn- og Gentofte-spiller har indgået en kontrakt for den kommende sæson med Sønderjyske.
  Sønderjyske-cheftræner Dan Ceman fortæller i en pressemeddelelse, at man har haft kig på Niclas Edman et par sæsoner og allerede var i dialog med svenskeren inden sidste sæson.
  - Efter lidt tilløb er vi glade for, at han nu skifter til os. Han er en god kombination af en stor og mobil back, der også kan flytte pucken. Hans forcer kommer til at styrke os i begge ender af banen, og jeg ser frem til at se ham tørne ud i den lyseblå trøje, siger Dan Ceman.
  Med tilgangen af Edman er truppen på plads til sæsonstarten. Syv spændende udenlandske spillere er krydret med rutinerede, lokale spillere som Kim Lykkeskov og Mads Lund samt en række spændende talenter i alderen 18-20 år.
  S'ønderjyske har den første officielle træning fredag.  Allerede den 12. og 13. august er der kampe i SE Arena i Vojens, når finske Sport Vaasa kommer på besøg.
  